**ЗАКОН**

**О ПОСЕБНОМ ПОСТУПКУ ЕКСПРОПРИЈАЦИЈЕ РАДИ ИЗГРАДЊЕ АУТО-ПУТА И ГАСОВОДА ДИОНИЦЕ ВУКОСАВЉЕ–БРЧКО И БРЧКО–РАЧА**

Члан 1.

Овим законом уређује се посебан поступак експропријације непокретности ради изградње ауто-пута и гасовода дионице Вукосавље–Брчко и Брчко–Рача (у даљем тексту: ауто-пут и гасовод), као пројеката од посебног значаја за Републику Српску, финансирање извођења геодетско-техничких радова за потребе посебног поступка експропријације и спровођење посебног поступка експропријације, као и друга питања од значаја за изградњу ауто-пута и гасовода.

Члан 2.

(1) Утврђује се општи интерес за изградњу ауто-пута и гасовода, у циљу којег се изводе геодетско-технички радови за потребе посебног поступка експропријације, врши потпуна или непотпуна експропријација и привремено заузимање непокретности које су за потребе изградње ауто-пута и гасовода утврђене документима просторног уређења, тј. планским документима којима се одређује организација, намјена и начин коришћења и управљања простором, те критеријуми и смјернице за уређење и заштиту простора.

(2)У случају измјене докумената из става 1. овог члана, коју усвоји надлежни орган у току изградње ауто-пута и гасовода, општи интерес се сматра утврђеним за непокретности побројане и утврђене измјенама тог документа.

Члан 3.

Странке у поступку експропријације су Република Српска, као корисник експропријације (у даљем тексту: корисник експропријације) и власник непокретности која је предмет експропријације.

Члан 4.

У име корисника експропријације, Влада Републике Српске (у даљем тексту: Влада) и инвеститор изградње ауто-пута, односно инвеститор изградње гасовода, закључују уговоре о међусобним правима и обавезама који настају експропријацијом непокретности и изградњом објеката.

Члан 5.

1. Геодетско-техничке радове за потребе посебног поступка експропријације из члана 1. овог закона изводи Републичка управа за геодетске и имовинско-правне послове Републике Српске (у даљем тексту: Управа).
2. Трошкове извођења радова из става 1. овог члана сноси корисник експропријације или инвеститор.
3. Висина трошкова из става 2. овог члана одређује се у складу са Законом о накнадама за вршење услуга премјера и коришћење података катастра непокретности и катастра земљишта („Службени гласник Републике Српске“, број 92/09) и Одлуком о висини накнада за коришћење података и пружање услуга Републичке управе за геодетске и имовинско-правне послове („Службени гласник Републике Српске“, бр. 18/12 и 27/12).
4. О трошковима извођења геодетско-техничких радова Управа доноси посебан закључак којим се кориснику експропријације или инвеститору налаже да те трошкове плати унапријед, прије почетка извођења радова.

Члан 6.

1. Посебан поступак експропријације спроводи Управа, путем надлежних организационих јединица.
2. За спровођење посебног поступка експропријације, у смислу овог закона, Управа из реда запослених одређује дипломираног правника и лице геодетске струке, те ангажује записничара.
3. О захтјеву власника експроприсане непокретности за експропријацију преосталог дијела непокретности, у складу са чланом 11. Закона о експропријацији („Службени гласник Републике Српске“, бр. 112/06, 37/07, 66/08, 110/08 и 79/15), одлучује се у посебном поступку.

Члан 7.

(1) Рок за доношење првостепеног рјешења или другог управног акта у управном поступку по приједлогу корисника експропријације је 30 дана од дана подношења приједлога за експропријацију.

(2) На рјешење из става 1. овог члана може се изјавити жалба Управи у року од осам дана од дана пријема првостепеног рјешења, а Управа одлучује о жалби у року од осам дана од дана пријема жалбе.

(3) О трошковима посебног поступка експропријације из члана 6. ст. 1. и 3. овог закона (трошкови управног поступка, трошкови вјештачења, трошкови привременог заступника и сл.) одлучује се посебним закључком против којег је дозвољена посебна жалба.

Члан 8.

1. Органи управе и други органи и организације који у вршењу јавних овлашћења у управном поступку доносе акте, дужни су да по захтјеву корисника експропријације, без одгађања, издају акте и обаве радње за које је поднесен захтјев, уз одређивање рока у којем је корисник експропријације дужан да плати таксе и накнаде, а који не може да буде дужи од осам дана.
2. Органи из става 1. овог члана, на захтјев корисника експропријације, издају податке из јавних евиденција који се односе на експроприсане непокретности и, у границама прописаним посебним законима, утврђују накнаду за коришћење одређених података, односно пружање услуга.

Члан 9.

1. Вјештак одговарајуће струке који се ангажује у посебном поступку експропријације, доставља налаз и мишљење у року остављеном у закључку којим је одређен за вјештака.
2. Ако вјештак који је уредно позван не дође, а изостанак не оправда, или дође а одбије да вјештачи, или када у остављеном року не поднесе свој писмени налаз и мишљење, казниће се новчаном казном до 500 КМ.
3. Ако због неоправданог изостанка вјештака, његовог одбијања да вјештачи, или пропуштања да поднесе писмени налаз и мишљење настану трошкови у поступку, одређује се да те трошкове сноси вјештак.

Члан 10.

(1) Службеним лицем у поступцима који се спроводе у складу са овим законом сматрају се лица која изводе геодетско-техничке радове за потребе посебног поступка експропријације и лица која спроводе посебан поступак експропријације.

(2) Службеном лицу из става 1. овог члана може се утврдити посебна накнада за прековремени рад приликом извођења геодетско-техничких радова за потребе посебног поступка експропријације, те за спровођење посебног поступка експропријације, у складу са чланом 6. Закона о накнадама за вршење услуга премјера и коришћење података катастра непокретности и катастра земљишта („Службени гласник Републике Српске“, број 92/09).

(3) Накнада из става 2. овог члана утврђује се за сваки прековремени сат рада, на начин да лицу са средњом стручном спремом припада накнада од 15 КМ, лицу са високом стручном спремом – 20 КМ, а записничару – 10 КМ.

(4) Средства за накнаде из ст. 2. и 3. овог члана исплаћују се са посебног рачуна Управе, а не из буџета Републике Српске.

Члан 11.

На питања која нису уређена овим законом, примјењују се одредбе Закона о експропријацији, Закона о премјеру и катастру Републике Српске („Службени гласник Републике Српске“, бр. 6/12, 110/16 и 62/18), Закона о стварним правима („Службени гласник Републике Српске“, бр. 124/08, 3/09, 58/09, 95/11 и 60/15), Закона о уређењу простора и грађењу („Службени гласник Републике Српске“, бр. 40/13, 2/15, 106/15, 3/16 и 84/19) и Закона о општем управном поступку („Службени гласник Републике Српске“, бр. 13/02, 87/07, 50/10 и 66/18).

Члан 12.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-170/20 ПРЕДСЈЕДНИК

Датум: 20. фебруар 2020. године НАРОДНЕ СКУПШТИНЕ

Недељко Чубриловић